《浪淘沙·目送楚云空》
宋代·幼卿

幼卿少与表字同研席，雅有文字之好。未笄，字欲缔姻。父母以字未禄，难其请，遂适武弁。明年，字登甲科，职教洮房，而良人统兵陕右，相与邂逅于此。字鞭马略不相顾，岂前憾未平耶。因作浪淘沙以寄情云。

目送楚云空，前事无踪。漫留遗恨锁眉峰。自是荷花开较晚，孤负东风。
客馆叹飘蓬，聚散匆匆。扬鞭那忍骤花骢。望断斜阳人不见，满袖啼红。

作者简介：幼卿，生卒和姓氏不详。宋徽宗宣和年间在世，《能改斋漫录》卷十六录其词一首。